text: Se video: 100-årig hopper ud i faldskærm
  30 juli 2016 kl. 12.13
  Karl Christensen kunne torsdag fejre sin 100 års fødselsdag. Lørdag fik han så sit ønske opfyldt. En tur ud af flyveren med faldskærm på ryggen.
  Det er ikke os alle, der når at fejre vores 100 års dag, og det er bestemt ikke alle der fejrer den ligesom Karl Christensen fra Brørup gør. Lørdag tog han springet ud af en flyver i faldskærm.
  Det er ikke noget nyt for den aktive herre at hoppe ud i ekstreme aktiviteter. Allerede på sin 90 års fødselsdag tog han sit første faldskærmsudspring.
  Efter springet, du kan se i videoen foroven, var den 100 årige udspringer glad for oplevelsen.
  - Ja, det er jo ikke nemt at forklare sådan noget, men det er da en stor oplevelse, siger Karl Christensen til TV SYD.
  Ifølge Karl Christensen var springet dog mere roligt end sidste gang.
  - Den her gang slog vi ingen kolbøtter, fortæller Karl Christensen.
  Sidste år på sin 99 års fødselsdag hoppede Karl Christen ombord i en racerbil og tog et par omgange med en professionel kører. Karl Christensen, der er uddannet mekaniker, kører fortsat rundt i sin lille Fiat 500, og bor alene i et rækkehus i Brørup.
  Se mere til Karl Christensen og hans fødselsdagsgave i vores udsendelse i aften kl 19.30.
  